CEN พุ่งซิลลิ่ง! หลังแจกวอร์แรนต์ฟรี 372.57 ล้านหน่วย ให้ ผถห.เดิม 2:1
CEN พุ่งซิลลิ่ง! หลังแจกวอร์แรนต์ฟรี 372.57 ล้านหน่วย ให้ ผถห.เดิม 2:1
25 มี.ค. 2564

ผู้สื่อข่าวรายงานว่า บริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน)  หรือ CEN วันนี้ (24 มี.ค. 2564) ณ เวลา 15.28 น. ราคาหุ้นพุ่งขึ้นมาอยู่ที่ระดับ 1.07 บาท บวกไป 0.24 บาท หรือขึ้นไป 28.92%  ด้วยมูลค่าซื้อขาย 16.69 ล้านบาท ส่งผลให้ราคาหุ้นพุ่งชนซิลลิ่ง ขณะเดียวกันราคาหุ้นทำนิวไฮในรอบ 1 ปี 7 เดือน โดยเทียบตั้งแต่หุ้นยืนที่ระดับ 1.07 บาท เมื่อวันที่ 18 ก.ค. 2562

โดยบริษัท เปิดเผยว่า ที่ประชุมคณะกรรมการบริษัทอนุมัติการออกและเสนอขายใบสำคัญแสดงสิทธิ ครั้งที่ 5 (CEN-W5) ที่เสนอขายให้แก่ผู้ถือหุ้นเดิมตามสัดส่วนการถือหุ้นโดยไม่คิดมูลค่า ในอัตราส่วน 2 หุ้นสามัญเดิมต่อ 1 หน่วย ราคาใช้สิทธิเท่ากับ 2.14 บาทต่อหุ้น อายุของใบสำคัญแสดงสิทธิ 5 ปี
พร้อมกับอนุมัติการเพิ่มทุนแบบมอบอำนาจทั่วไป (General Mandate) จำนวนไม่เกิน 223,542,578 หุ้น (หรือคิดเป็นร้อยละ 30 ของทุนชำระแล้วของบริษัท ณ ปัจจุบัน) โดยจะจัดสรรให้กับผู้ถือหุ้นเดิม (RO) ทั้งจำนวน
บริษัทจะลดทุนจดทะเบียนของบริษัทจากจำนวน 968,684,506 บาท เป็น 745,141,929 บาท โดยยกเลิกหุ้นที่ยังไม่ได้จำหน่าย 223,542,577 หุ้น จากนั้นให้เพิ่มทุนจดทะเบียนเป็น 1,341,225,471 บาท โดยออกหุ้นสามัญเพิ่มทุนจำนวน 596,113,542 หุ้น มูลค่าที่ตราไว้หุ้นละ 1 บาท โดยจัดสรรจำนวนไม่เกิน 372,570,964 หุ้น รองรับการใช้สิทธิ CEN-W5 และจำนวนไม่เกิน 223,542,578 หุ้น รองรับการเพิ่มทุนแบบมอบอำนาจทั่วไป (General Mandate)
โดยกำหนดวันประชุมสามัญผู้ถือหุ้นประจำปี 2564 ในวันที่ 30 เม.ย. 2564 เวลา 14.00 น. และกำหนดรายชื่อผู้ถือหุ้นที่มีสิทธิในการเข้าร่วมประชุมประจำปี 2564 ในวันที่ 7 เม.ย. 2564  (Record Date) และกำหนดวันรายชื่อผู้ถือหุ้นที่มีสิทธิได้รับใบสำคัญแสดงสิทธิ CEN-W5 ในวันที่ 12 พ.ค. 2564
ทั้งนี้การเพิ่มทุนดังกล่าวบริษัทจะมีเงินทุนเพียงพอเพื่อนำไปใช้สนับสนุนการขยายการลงทุนในธุรกิจของบริษัทที่มีอยู่ปัจจุบัน และรองรับการขยายการลงทุนในโครงการใหม่ในอนาคต ซึ่งจะส่งผลให้บริษัทมีความสามารถในการทำกำไรและมีแนวโน้มการดำเนินงานที่ดีขึ้นในอนาคต และเพื่อเพิ่มสภาพคล่องทางการเงินให้แก่บริษัท และใช้เป็นเงินทุนหมุนเวียนภายในกิจการ